b'\n_START_ARTICLE_\nNordnorsk Kunstnersenter\n_START_PARAGRAPH_\nNordnorsk Kunstnersenter (NNKS) er et regionalt senter for visuell kunst som arbeider over hele Nord-Norge. NNKS ble etablert i 1979 og har administrasjon i Svolv\xc3\xa6r, Lofoten. NNKS er kunstnerstyrt, eierne er Nord-Norske Bildende Kunstnere (NNBK) og Norske kunsth\xc3\xa5ndverkere Nord-Norge (NKNN). Senteret mottar driftsst\xc3\xb8tte fra Kulturr\xc3\xa5det, Nordland fylkeskommune, Troms fylkeskommune og Finnmark fylkeskommune, samt vertskommunen V\xc3\xa5gan kommune._NEWLINE_NNKS arbeider med visuell kunst gjennom ulike aktiviteter. Senteret har galleri og kunstutsalg i Svolv\xc3\xa6r. I Svolv\xc3\xa6r driver NNKS ogs\xc3\xa5 Kunstnerhuset, et gjesteatelier for kunstnere med to atelierer og rom for 12 kunstnere. Kunstnersenteret arbeider ogs\xc3\xa5 med utstillinger og kunstprosjekter andre steder i Nord-Norge. I tillegg til dette arbeider NNKS med kunstformidling for barn og unge i alle tre nordnorske fylker._NEWLINE_I 2009 ble kunstbiennalen Lofoten internasjonale kunstfestival (LIAF) sl\xc3\xa5tt sammen med NNKS._NEWLINE_I perioden 1995 til 2016 hadde NNKS status som knutepunktsinstitusjon, med driftstilskudd fra Kulturdepartementet. Knutepunktordningen ble avviklet i 2016.'